સનાતન સત્ય એ છે કે માછલીમાં માથાના ભાગથી સડો શરૂ થાય છે. સંશોધનોમાં ભારતની પીછેહઠનું મહત્વનું કારણ એ છે કે આપણા નીતિ ઘડવૈયાઓએ આ હેતુ માટે ક્યારેય પોતાની બાંયો ચડાવી નથી. દેશમાં સંશોધનોને પ્રોત્સાહન આપે એવી કોઈ રચનાત્મક નીતિ ભાગ્યે જ જોવા મળે છે. ચાલુ વર્ષે આપણા વડા પ્રધાને સંશોધન કાર્યોને પ્રોત્સાહન આપવા માટે ૮૮૦ મિલ્યન અમેરિકન ડૉલર જેટલું વિશાળ ભંડોળ ફાળવવાની જાહેરાત કરી હતી અને આ પગલાને તેમણે ગેમ-ચેન્જર તરીકે ગણાવ્યું હતું, પરંતુ આ ઘોષણા પછી કોઈ નક્કર સંશોધન નીતિ તૈયાર કરવામાં આવી નથી.